**Rotiţele de aur sfinte**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rotiţele de aur sfinte

Deschid portiţa-n pieptul meu,

să vezi cum se învârt cuminţi,

rotiţele de aur sfinte,

prin care se rotesc cuvinte

rostite de iubiri fierbinţi.

Vorbeşte-mi de iubire seara,

ridică-mi ochii din pământ

şi-arată-mi cum se face iarnă,

cuminte cerul cum ne toarnă

zăpezi topite pe veşmânt!

Mai povesteşte-mi despre tine,

când milioane de steluţe

cad peste urmele de paşi,

ce-ngândurat, încet le laşi

pe-ntunecatele străduţe!

Vorbeşte-mi de iubire iarna,

să vezi cum se învârt cuminţi,

rotiţele de aur sfinte,

ce cresc iubirea prin cuvinte,

atunci când iarna mă alinţi!